На 01.11.2012г, в гр.Плевен се състоя първата среща по Националната програма за първична профилактика на рака на маточната шийка.

Срещата бе организирана от Регионалния координационен съвет по Програмата и имаше за цел да разясни основните задачи по нейното изпълнение. На събитието присъстваха представители на общопрактикуващите лекари, специалисти по АГ и педиатри.

Основните теми, засегнати в рамките на срещата бяха:

* Ролята на регионалния координационен съвет, общопрактикуващите лекари и здравните медиатори в осигуряването на ваксина срещу рак на маточната шийка за всяко 12-годишно момиче
* Сериозността на рака на маточната шийка в национален и европейски мащаб и методите за първична и вторична профилактика
* Безопасност, ефикасност, дългосрочност и имуногенност на ваксините срещу заболяването
* Успешни модели за прилагане на ваксината в държави от Европейския съюз

На срещата участниците проявиха голям интерес и потвърдиха още веднъж желанието си за съвместна работа в посока намаляване на заболяемостта и смъртността от рак на маточната шийка и дългосрочното предпазване на българката от заболяването.

За повече информация:

.....................

**Ключови факти за рака на маточната шийка и методите за превенция**

1. **Ключови факти за рака на маточната шийка**

* Ракът на маточната шийка е **второто по честота** раково заболяване сред жените между 20 и 45 години в целия свят;
* На всеки **2 минути** в света една жена умира от РМШ;
* В Европа това се случва на всеки **18 минути**;
* Всеки ден **една жена в България умира** от рак на маточната шийка
* В световен мащаб **500 000 нови случаи** са диагностицирани годишно и ако няма сериозни усилия, насочени към предотвратяването на РМШ, тази цифра би достигнала **1 милион нови случая** на година през 2050 г.;
* Всяка година от РМШ умират **270 000** жени по света;
* В **99.7%** от случаите РМШ се причинява от HPV вирус

1. **Ефикасност, имуногенност и безопасност на ваксините срещу рак на маточната шийка**

* **Десетки проучвания**, провеждани през последното десетилетие доказват ефикасността, имуногенността и безопасността на ваксините срещу рак на маточната шийка.
* Невъзможно е да причини заразяване, тъй като **не съдържа същински вирус**, а само неговата обвивка
* Клиничните изпитвания показват **минимални реакции**, типични за всяка ваксинация (подуване, сърбеж, зачервяване на мястото на инжектиране и по-рядко треска, гадене и замайване).
* Над **90 милиона дози** от тях са поставени в световен мащаб, а най-дългото проследяване на ваксиниран контингент възлиза на **9,4** години.
* **22 държави в Европа, както и Австралия, Канада, САЩ** **и др.** са включили ваксината като безплатна, за определени кохорти. Някои от тях имат и „catch-up” програми. През **2012 г. Турция** също осигури публични средства за осигуряване на безплатна имунизация срещу РМШ.
* Във всички държави с действащи програми за **първична и вторична профилактика** на РМШ се забелязва **категорична тенденция за намаляване** на заболеваемостта.
* Поставена преди започването на полов живот, ваксината предпазва момичето практически на 100 % от заразяване с онкогенен Човешки папиломен вирус, (предизвикващ около 70% от случаите на РМШ) а **общата ефикасност срещу развитието на предраково състояние (CIN 3+) надвишава 90%.**

1. **Национални и международни препоръки за първична и вторична профилактика на рака на маточната шийка**

Съществуват редица международни и национални препоръки, изготвени на експертно и политическо ниво, като тези на Европейския парламент, Европейския център за профилактика и контрол на заболяванията (ECDC), Централно-европейския съвет по ваксинации (CEVAG), Българската асоциация по онкогинекология и Българската педиатрична асоциация. Всички те се обединяват около следните изводи:

* Ваксинацията е **единственият метод за ефективна и дълготрайна първична профилактика** на рака на маточната шийка
* Ваксинацията **НЕ ОТМЕНЯ редовните профилактични прегледи** срещу рак на маточната шийка.
* Превенцията чрез ваксинация би дала отражение върху заболяемостта и смъртността от рак на маточната шийка в национален мащаб единствено, ако **ваксинирането се извършва на популационен принцип**, т.е. ако прилагането на ваксините срещу рака на маточната шийка стане част от националната политика на държавата и се поема от нея
* Като отчитат спецификата и долната граница за започване на полов живот при момичетата в България, експертите препоръчват масова имунизация на **12-годишните девойки**
* За всички неваксинирани жени следва да бъде **организиран масов, а не опортюнистичен цервикален скрининг** по възприетите правила и норми